**Základná škola s materskou školou**

Istebné 143, 027 53 Istebné

**DODATOK č. 2**

k ŠKOLSKÉMU PORIADKU

platný od dňa 19. 11. 2020

Dištančné vzdelávanie sa realizuje len na pokyn riaditeľa, ak nie je možné zabezpečiť dennú formu plnenia povinnej školskej dochádzky. Cieľom tohto dokumentu je zabezpečiť rýchly a plynulý prechod vzdelávania v domácom prostredí, zaviesť pravidlá počas preventívneho karanténneho opatrenia. Dištančná forma vzdelávania je povinná pre:

• jednotlivých žiakov v preventívnom karanténnom opatrení,

• žiakov celej triedy v prípade nariadeného karanténneho opatrenia,

• žiakov, ktorí sa musia vzdelávať v domácom prostredí z dôvodu rozhodnutia RŠ o udelení riaditeľského voľna,

 • pre všetkých žiakov, pedagogických a odborných zamestnancov školy počas dištančného vzdelávania nariadeného nadriadenými štátnymi orgánmi,

• dištančná forma prebieha v dňoch školského vyučovania od 8.00 hod. do 14.00 hod.

**Povinnosti žiakov**

1. Žiaci v dištančnom vzdelávaní sú povinní plniť úlohy podľa pokynov svojich učiteľov, zúčastňovať sa online vzdelávania, vypracovávať pracovné listy.

2. Žiaci sú povinní komunikovať so svojími vyučujúcimi.

3. Neplnenie povinností zo subjektívnych príčin počas dištančného vzdelávania bude zohľadnené pri hodnotení na konci hodnotiaceho obdobia.

**Pravidlá online vzdelávanie pre žiakov a učiteľov**

1. Žiak je povinný zúčastňovať sa online vzdelávania ak mu to dovolia technické podmienky.

2. Podľa pokynov vyučujúcich, žiaci používajú chat v online prostredí edupage, resp. v inej aplikácii.

3. Žiak musí mať zapnutú kameru počas online vzdelávania na začiatku vyučovacej hodiny kvôli evidencii dochádzky. Takisto po vyzvaní vyučujúcim alebo pri odpovedi si musí žiak/žiačka kameru zapnúť.

4. Vyučujúci zaznamená neprítomnosť žiaka na online vyučovaní do elektronickej triednej knihy a upozorní zákonných zástupcov na neprítomnosť žiaka na online vyučovaní prostredníctvom školského systému EduPage. Ak sa žiak nemôže zúčastniť online vyučovania, takéhoto žiaka zákonný zástupca **vopred** ospravedlní vyučujúcemu alebo triednemu učiteľovi.

5. Ak sa žiak nezúčastní online hodín z objektívnych príčin (zdravotné a technické dôvody), musí vyučujúcemu poslať určené náhradné **zadania v určenom čase a termíne.**

6. Všetci účastníci online vzdelávania sa správajú slušne, nerušia svojim nevhodným správaním priebeh online vyučovania. Prípadné úmyselné narušovanie online vzdelávania a neplnenie pokynov vyučujúcich sa bude hodnotiť ako porušenie Školského poriadku.

7. Neúčasť na vzdelávaní /online alebo posielanie úloh/ bude v dochádzke uvádzané ako neprítomnosť žiaka v škole.

V Istebnom, 19. 11. 2020

Mgr. Magdaléna Požárová

riaditeľka ZŠ s MŠ Istebné